
[bookmark: TextBodyBegin]Европейският парламент,
–	като взе предвид своите предишни резолюции относно Демократична република Конго (ДРК),
–	като взе предвид Международния пакт за граждански и политически права, ратифициран от ДРК през 1976 г., и Африканската харта за правата на човека и народите,
–	като взе предвид Всеобщата декларация за правата на човека и принципите и насоките относно правото на справедлив съдебен процес и правна помощ в Африка,
–	като взе предвид член 150, параграф 5 и член 136, параграф 4 от своя Правилник за дейността,
А.	като има предвид, че Жан-Жак Уондо, белгийско-конгоански военен и политически експерт и експерт по сигурността, беше поканен през февруари 2024 г. в Киншаса, за да ръководи реформите на конгоанската национална разузнавателна агенция, ANR;
Б.	като има предвид, че след неуспешен преврат на 19 май 2024 г. Уондо беше арестуван с обвинението, че е бил „интелектуалният извършител“, въпреки че самият той винаги е твърдял, че е невинен; като има предвид, че обвиненията срещу него се основат на насилствено измъкнати и ненадеждни свидетелски показания;
В.	като има предвид, че на 13 септември 2024 г. Уондо и 36 други лица бяха осъдени на смърт от военен съд в рамките на процес, широко критикуван за сериозни нарушения на съдебните процедури и липсата на достоверни доказателства;
Г.	като има предвид, че по време на задържането на Уондо здравето му сериозно се влоши и изисква медицинска намеса;
Д.	като има предвид, че през март 2024 г. ДРК отмени мораториума върху смъртното наказание, което доведе до рязко увеличаване на смъртните присъди в противоречие с ангажиментите на страната съгласно международното право в областта на правата на човека;
1.	категорично порицава осъждането на смърт на Уондо и на други лица, както и тежките нарушения на правото им на справедлив съдебен процес;
2.	настоятелно призовава правителството на ДРК незабавно да отмени смъртните присъди, да възстанови мораториума върху екзекуциите и да предприеме стъпки за пълното премахване на смъртното наказание;
3.	изразява дълбока загриженост от влошаването на здравето на Уондо, призовава да му бъде предоставен незабавен достъп до медицинско лечение и настоява за незабавното му освобождаване;
4.	осъжда неправомерното използване на военни съдилища за присъда срещу Уондо и призовава ДРК да приведе съдебните си практики в съответствие с международните и регионалните ангажименти в областта на правата на човека;
5.	отново се противопоставя категорично на смъртното наказание при всякакви обстоятелства и призовава за всеобщото му премахване;
6.	насърчава делегацията на ЕС в Киншаса, Европейската служба за външна дейност и министрите на външните работи на държавите членки да засилят диалога си с органите на ДРК, като наблегнат на зачитането на правата на човека, независимостта на съдебната власт и принципите на правовата държава;
7.	призовава за провеждане на системни реформи в ДРК с цел превръщането на съдебната система в независима, справедлива и ефикасна институция, която гарантира справедлив процес и защита на основните права;
8.	възлага на своя председател да предаде настоящата резолюция съответно на Съвета, на Комисията, на заместник-председателя на Комисията/върховен представител на Съюза по въпросите на външните работи и политиката на сигурност, на правителствата и парламента на Демократична република Конго, на Африканския съюз и на други имащи отношение международни организации.

